**Valgreglement for Studentorganisasjonen i Agder (STA)**

**§ 1 Virkeområde**

Valgreglementet gjelder for valg avholdt i Studentorganisasjonen i Agder (STA). Vedlegg 1-7 viser verv, mandat og funksjonsperiode.

**§ 2 Gjennomføring av valg til Studentparlamentet**

**§** **2.1 Forberedelser**

Valg til Studentparlamentet fastsettes av STA-styret i samråd med Universitetets valgstyre. Valget skal gjennomføres som elektronisk urnevalg og avholdes på våren.

Modell for valget reguleres av STAs vedtekter.

Valg til Studentparlament skal gjennomføres samtidig som valg til fakultetsstyrene og avdelingsstyret.

**§ 3 Valgforsamling i Studentorganisasjonen i Agder**

**§** **3.1 Sammensetning**

Studentparlamentet fungerer som valgforsamling i STA, og skal velge studentrepresentanter til råd, styrer og utvalg som beskrevet i vedlegg, jamfør §1.

Det er faste medlemmer av Studentparlamentet som har stemmerett i valgforsamlingen. Ved forfall innkalles vararepresentanter med fulle rettigheter.

Innkalling til valgforsamlingene skal sendes ut til representantene med vararepresentanter to (2) uker før valgene skal avholdes. I innkallingen skal det fremgå hvem som er kandidater til de ulike vervene.

**§** **3.2 Utlysning**

Alle verv skal utlyses minst fire (4) uker førgjennomføring av valgforsamling. I utlysning skal det gjøres rede for regler som gjelder fremming av kandidatur, frister og informasjon om de ulike verv.

**§ 3.3 Krav til kandidater**

Alle som skal stille til valg må være semesterregistrert som student ved Universitetet i Agder i valgsemesteret og under hele funksjonsperioden til det respektive vervet.

Innehaver av verv i STA-styret må være semesterregistrert som student hele funksjonsperioden, med unntak av leder og nestleder.

**§ 3.4 Oppmelding av kandidatur**

For å bli tatt med i Valgkomiteens innstillingsarbeid, skal kandidaturet være meldt skriftlig av kandidaten selv, til STAs organisasjonskonsulent, senest to (2) uker før valget. Dersom man stiller etter denne fristen, har ikke kandidaten krav på å bli vurdert av Valgkomiteen. Man er ikke avhengig av denne vurderingen for å stille til valg, og man kan melde sitt kandidatur helt frem til valget avholdes.

**§** **3.5 Innstilling**

Valgkomiteen skal legge frem sin innstilling muntlig til den enkelte kandidat senest to (2) dager før Valgforsamlingen avholdes, og alltid før den offentliggjøres. Kandidater som har fått sin innstilling opplest, skal ikke offentliggjøre denne før helhetlig innstilling er sendt ut til Studentparlamentet og alle kandidater.

Fullstendig kandidatliste og Valgkomitéens utfyllende innstilling skal gjøres tilgjengelig for Studentparlamentet og kandidatene senest syttito (72) timer før valgforsamlingen avholdes. Når dette er sendt ut, regnes innstillingen som offentliggjort, og kandidater kan offentliggjøre egen innstilling.

**§** **4. Gjennomføring av valgforsamling**

Valgkomiteen skal overvære og gjennomføre valgene under Valgforsamlingen.

**§4.1 Presentasjon**

Alle kandidater skal få muligheten til å sende en kort beskrivelse og et bilde av seg selv, slik at Valgforsamlingen får større innsikt i hvem kandidatene er. Beskrivelsen skal ikke være lenger enn 100 ord. Frist for å sende dette til STA er fire (4) dager før valget. STA skal sende beskrivelsene ut til kandidatene og valgforsamlingen senest to (2) døgn før valget.

**§4.2 Valgtaler**

Før valgtalene begrunner Valgkomitéen sin innstilling muntlig for Valgforsamlingen, også eventuelle delte innstillinger. Etter hver innstilling åpnes det for spørsmål til Valgkomitéen knyttet til deres arbeid.

Under valgforsamlingene får kandidater til STA-styret og Universitetsstyret mulighet til å holde en valgtale på inntil fem (5) minutter. Valgtalene skal avholdes uten motkandidater til stede. Det er alltid den innstilte kandidaten som starter. De øvrige kandidatene holder sine taler i alfabetisk rekkefølge etter etternavn. Umiddelbart etter hver valgtale åpnes det for spørsmål fra Valgforsamlingen til kandidatene i inntil fem (5) minutter.

Ved valg til øvrige verv er det kun Valgkomitéens innstilling som presenteres før man går til stemmegivning. Valgforsamlingen kan åpne opp for at kandidatene får presentere seg selv, med navn og studium, og Valgkomiteen skal stille dette spørsmålet umiddelbart etter at innstillingen er presentert.

**§4.3 Kjønnsbalanse**

I valg hvor loven krever kjønnsbalanse skal valg i Studentparlamentet gjenspeile dette. Ved valg av flere representanter til et råd, styre eller utvalg hvor kun et kjønn blir valgt, vil den kandidaten med flest stemmer av det motsatte kjønn bli prioritert over den valgte kandidaten med færrest stemmer.

I valg hvor lov ikke regulerer kjønnsbalanse skal Studentparlamentet etterstrebe det.

**§5 Votering, digitalt valg og suppleringsvalg**

**§5.1 Stemmegivning**

Alle med stemmerett skal avgi stemme ved personvalg. Blank stemme regnes som avgitt stemme. Om kandidaten ønsker så har vedkommende krav på å få vite antall stemmer vedkommende oppnådde, samt deres plassering under valget.

Alle avgitte stemmer som er uleselige eller inneholder feil navn, jamfør kandidatlisten, er ugyldige og blir forkastet.

På stemmeseddelen kan man oppgi inntil så mange navn som skal velges i hvert verv. Man kan også avgi blank stemme.

**§ 5.1.2 Valg til STA-styret og Universitetstyret**

Stemmegivning ved valg til STA-styret og Universitetsstyret skal alltid foregå skriftlig.

Valgene avgjøres ved bruk av flertallsvalg. For å vinne valget må man ha absolutt flertall av de avgitte stemmene (50 % eller mer).

Hvor ingen av kandidatene oppnår 50 % av stemmene, strykes den kandidaten med færrest stemmer. Deretter gjennomføres det nye valgrunder på lik måte, frem til én kandidat oppnår absolutt flertall. Oppstår stemmelikhet i siste valgrunde gjennomføres det én valgrunde til. Er det fremdeles stemmelikhet følges Valgkomiteens innstilling, om denne foreligger. Hvor en innstilling ikke foreligger eller er ugyldig, avgjøres valget ved loddtrekning.

**§ 5.1.3 Valg til øvrige verv**

Ved valg til øvrige verv skal det avholdes skriftlig stemmegivning når det er flere kandidater enn plasser det stilles til. Det åpnes for akklamasjon dersom det er like mange kandidater som plasser å stille til, med mindre én eller flere representanter i Studentparlamentet foreslår skriftlig votering. Dette kan også foreslås av Valgkomiteen eller ordstyrerbenken.

Valget avgjøres ved bruk av flertallsvalg, simpelt flertall. Den kandidaten som får flest stemmer kommer på førsteplass, den kandidaten med nest flest stemmer på andreplass osv. Dette fortsettes til alle plasser i det aktuelle vervet er fylt opp med både faste representanter og vararepresentanter.

Om det skulle oppstå stemmelikhet mellom to kandidater, avholdes det en ny votering. Er det fremdeles stemmelikhet følges Valgkomiteens innstilling, om denne foreligger. Hvor en innstilling ikke foreligger eller er ugyldig, avgjøres valget ved loddtrekning.

Dersom det ved opptelling viser seg at ett kjønn vil få for få representanter til å oppfylle kravet om lovpålagt kjønnsmessig balanse, rykker kandidater fra det underrepresenterte kjønn opp.

**§ 5.2 Digitalt valg**

Om situasjonen skulle kreve det, kan det avholdes digital valgforsamling i STA. Stemmesedler lages digitalt og sendes til valgforsamlingen på e-post. I slike tilfeller, har STA-styret i samråd med Valgkomiteen, mulighet til å sette en tidligere siste frist for å stille til valg enn det §3.4 sier.

**§5.3 Suppleringsvalg**

Dersom en studentrepresentant valgt av Studentparlamentet trekker seg, skal det suppleres inn en ny representant. Der det er vara rykker denne opp på fast plass, og ny vara suppleres inn. Dersom krav til representasjon gjør at vedtaket ikke kan vente, har STA-styret i samråd med Valgkomiteen, fullmakt til å supplere inn nye studentrepresentanter.

**§6 Valgbarhet**

**§ 6.1** **Uforenlige verv**

1. Administrativt ansatte kan ikke stille til valg mens de er ansatt i STA.
2. Innehavere av frikjøpte verv i STA kan ikke være representanter i følgende organer: Universitetsstyret, SiA-styret, Studentparlamentet, eller Valgkomiteen.
3. Innehavere av frikjøpte verv i STA bør ikke være representanter i følgende verv: RSU-verv tilknyttet UiA, jamfør vedlegg 2.
4. Innehavere av verv i Universitetsstyret kan ikke være representant i følgende organer: Studentparlamentet, Valgkomiteen og SiA-styret. Videre bør de ikke sitte i RSU-verv tilknyttet UiA, jamfør vedlegg 2.
5. Studenter kan ikke ha verv i både Studentparlamentet og Valgkomiteen.
6. Studenter kan ikke inneha mer enn totalt tre (3) verv i STA eller RSU verv tilknyttet UiA, som velges på valgforsamlingen i mai. Verv i Studentparlamentet, Velferdstinget i Agder og Fakultetstyret/Avdelingsstyret er ekskludert fra dette tallet.

**§ 6.2** **Habilitet**

1. Valgkomitéens medlemmer kan stille til valg, men blir inhabile i innstillingsarbeidet til det aktuelle vervet. Om Valgkomiteens medlemmer selv stiller til valg kan ikke vedkommende intervjue motkandidater, eller være del av innstillingsprosessen til det gitte vervet. Dette gjelder også dersom motkandidatene stiller til andre verv.
2. Valgkomitéens medlemmer som stiller til frikjøpte verv i STA og UiA-styret, må fratre sitt verv i Valgkomitéen.

**§ 6.3** **Fratredelse av verv**

Dersom en representant ønsker å fratre sitt verv skal dette meldes skriftlig til STA-styret gjennom organisasjonskonsulenten.

Dersom et STA-styremedlem ønsker å fratre sitt verv skal dette meldes skriftlig til leder av STA. Dersom leder ønsker å fratre sitt verv skal STA-styret og Studentparlament informeres skriftlig.

**§ 6.4** **Gjenvalg**

En kan kun sitte i samme verv i STA-styret i totalt to (2) år. En kan kun sitte som studentrepresentant i Universitetsstyret i totalt to (2) år.

En student som har hatt verv i STA-styret kan ikke stille til valg på følgeverv som personen hadde da en satt i styret ved avsluttet verv. Det skal gå ett (1) år før personen kan stille til dette vervet på nytt. Disse vervene står beskrevet i stillingsbeskrivelsene.

**§7 Ikrafttredelse 6 Ikrafttredelse**

Dette valgreglementet trer i kraft fra 27.10.2004 og gjelder til annet vedtas av Studentparlamentet.

**Revidert 19.03.25.**

*Følgende reglement gjelder for valg av studentrepresentanter i STA:*

*Lov om universiteter og høyskoler*

*Valgreglement for Universitetet i Agder*

*Norsk Studentorganisasjons (NSO) vedtekter og reglement*

*Velferdstinget i Agders vedtekter og valgreglement*

*Reglement for Studentutvalget i Grimstad og Studentutvalget i Kristiansand*

**Vedlegg 1: Verv i Studentorganisasjonen i Agder**

Vedlegget reguleres av Studentparlamentet.

Studentparlamentet:

Valg til Studentparlamentet gjennomføres på våren etter avtale med Universitetets valgstyre. Valget gjennomføres som elektronisk urnevalg.

Funksjonstid: 1. juli til 30. juni.

Valgforsamling:

STAs valgforsamling gjennomføres i mai. Følgende verv velges internt i STA:

Valgkomiteen med en (1) leder og tre (3) medlemmer

Unikumstyret med en (1) representant og en (1) vararepresentant
Utvalg i STA, jamfør vedlegg 6

STA-styret, jamfør vedtektene og stillingsbeskrivelsene

Forthem Student Council med to (2) representanter og to (2) vararepresentanter. Ved valg skal representanter og vararepresentanter velges for to (2) år av gangen. En representant og vararepresentant velges på valgforsamlingen, og disse er ikke på valg det påfølgende året. Da er det den andre representanten og vararepresentanten som skal velges. Dersom begge plasser er ledig på valgforsamlingen skal det velges en (1) representant og vararepresentant for to (2) år og en (1) representant og vararepresentant for ett (1) år. Representantene i Forthem må kunne norsk og engelsk.

Studentrepresentantene, valgt til verv i STA, har møteplikt og plikter å følge opp poltikk vedtatt av Studentparlamentet.

De avtroppende studentrepresentantene, valgt til verv i STA, plikter seg til å gi overlapp til påtroppende studentrepresentanter i de samme vervene. Dette gjelder ikke Studentparlamentet. STA-styret skal legge til rette for at det blir gjennomført overlapp.

Funksjonsperioden løper fra 1.juli til 30.juni.

**Vedlegg 2: Råd, styrer og utvalg på Universitetet i Agder**

Vedlegget reguleres av Universitetet i Agders bestemmelser og Lov om universiteter og høyskoler.

Valg til verv i Universitetets organer reguleres av Universitetets valgreglement og Lov om universiteter og høyskoler. Se Universitetets valgreglement § 3 *Universitetets valgstyre og valgstyrets ansvar*.

Valgforsamling:

Universitetsstyret (2 faste representanter, 1. og 2. vara)

Universitetets nemnd for studentsaker (2 faste representanter, 1. og 2. vara)

Universitetets valgstyre (2 faste representanter, 1. og 2. vara)

Ansettelsesutvalg (2 faste representanter, hvor én møter med fulle rettigheter, og én møter med observatørrettigheter, 1. og 2. vara)

Prisutvalget (1 fast representant, 1 vara)

Læringsmiljøutvalget (6 faste representanter,1., 2, 3., 4., 5. og 6. vara)

Utdanningsutvalget (3 faste representanter, 1, 2, 3. vara)

Universitetets forsknings- og innovasjonsutvalg (2 faste representanter, 1.og 2.vara)

Skikkethetsnemda (2 faste representanter, må være profesjonsstudenter)

Likestillings- og inkluderingsutvalget (2 faste representanter, 1.og 2.vara)

Museumsråd (2 faste representanter, 1. og 2.vara)

Studentrepresentanter, valgt til råd, styrer og utvalg på Universitetet i Agder, plikter seg til å være oppdatert på STAs vedtatte politikk.

De avtroppende studentrepresentantene, valgt til verv i råd, styrer og utvalg på Universitetet i Agder, plikter seg til å gi overlapp til påtroppende studentrepresentanter i de samme verv. STA-styret skal legge til rette for at det blir gjennomført overlapp.

Jf. STAs stillingsbeskrivelser er det øremerkede plasser til STA-styret, med fulle rettigheter i følgende råd, styrer og utvalg:

* Læringsmiljøutvalget
* Likestillings- og inkluderingsutvalget
* Forsknings- og innovasjonsutvalget
* Språkutvalget
* Utdanningsutvalget
* NSOs landsmøtedelegasjon

Funksjonstiden løper fra 1. august til 31. juli.

**Vedlegg 3: Studentrepresentasjon i vertskommunene**

Vedlegget reguleres av Studentparlamentet

Studentutvalget i Grimstad (1 fast representant og 1 personlig vararepresentant. Begge skal ha tilknytting til campus Grimstad)

Studentutvalget i Kristiansand (1 fast representant og 1 personlig vararepresentant. Begge skal ha tilknytting til campus Kristiansand)

Jamfør STAs stillingsbeskrivelser er det øremerkede plasser til STA-styret, med fulle rettigheter i de følgende råd:

* Studentutvalget i Grimstad (1 fast plass og 1 personlig varaplass)
* Studentutvalget i Kristiansand (1 fast plass og 1 personlig varaplass)

Studentrepresentanter, valgt av Studentparlamentet, plikter seg til å følge STAs vedtatte politikk.

De avtroppende studentrepresentantene, valgt av Studentparlamentet, plikter seg til å gi overlapp til påtroppende studentrepresentanter i de samme verv. STA-styret skal legge til rette for at det blir gjennomført overlapp.

Funksjonsperioden løper fra 1.juli til 30.juni.

**Vedlegg 4: Mandat og sammensetning for STAs Valgkomité**

Vedlegget reguleres av Studentparlamentet.

Valgkomiteen består av fire (4) medlemmer der leder velges særskilt.

Valgkomiteens skal være med å sikre mest egnede mulig kandidater til de ulike vervene dette reglementet omhandler. Valgkomiteen skal intervjue kandidater, og på andre måter skaffe et best mulig grunnlag for innstillinger som blir presentert for Studentparlamentet.

Valgkomiteen skal, sammen med resten av STA, rekruttere kandidater til de verv dette reglementet omhandler. Valgkomiteen, sammen med resten av STA, skal rekruttere nye kandidater når representanter valgt av valgforsamlingene trekker seg før endt periode. Valgkomiteen innstiller da på nye kandidater og legger dette frem for Studentparlamentet som velger nye representanter.

Valgkomiteen skal etterstrebe for at alle fakultet og avdeling for lærerutdanning blir representert i råd, styrer og utvalg. I tillegg skal man arbeidet for kjønnsfordeling også i de utvalg hvor dette ikke er lovpålagt, og representasjon av begge campuser.

**Vedlegg 5: Mandat for utvalg i Studentorganisasjonen i Agder**

Vedlegget reguleres av Studentparlamentet.

**Felles for alle politiske utvalg**

Fag- og forskningspolitisk utvalg, læringsmiljøpolitisk utvalg, bærekrafts- og miljøpolitisk utvalg og internasjonalt utvalg kan delta i utformingen av politikken til Studentorganisasjonen i Agder (STA), og skal bidra med kunnskap og arbeid innenfor sitt fagfelt.

De politiske utvalgene skal sammen med STA-styret løfte saker i STA, og skal være aktive bidragsytere i utformingen av politikken på sitt fagfelt. Videre skal utvalgene bidra til å sette STAs politikk på universitetets dagsorden.

STA-styret har ansvar for at de politiske dokumentene blir revidert. Tidsfrister reguleres av vedtektene. Utvalgene skal bistå i reviderings arbeidet ved behov.

**Sammensetning**

De politiske utvalgene ledes av STA-styret, med mindre noe annet er bestemt av STA-styret.

Studentparlamentet velger faste representanter til hvert av utvalgene.

Leder av STA møter som observatør i de politiske utvalgene.

**Fag- og forskningspolitisk utvalg**

Fag- og forskningspolitisk utvalg ledes av Utdanningspolitisk ansvarlig i STA-styret, med mindre noe annet er bestemt av STA-styret.

Det velges fire (4) representanter til utvalget.

Utvalget skal inkluderes i oppfølgingen og revisjon for dokument.

**Læringsmiljøpolitisk utvalg**

Læringsmiljøpolitisk utvalg ledes av Læringsmiljøpolitisk ansvarlig i STA-styret, med mindre noe annet er bestemt av STA-styret.

Utvalget skal inkluderes i oppfølgingen og revisjon for dokument.

Det velges fire (4) representanter til utvalget.

**Internasjonalt utvalg**

Internasjonalt utvalg ledes av Mangfoldpolitisk ansvarlig i STA-styret, med mindre noe annet er bestemt av STA-styret.

Utvalget skal inkluderes i oppfølgingen og revisjon for dokument.

Det velges fire (4) representanter til utvalget. To (2) av disse plassene skal forbeholdes internasjonale studenter.

**Bærekrafts – og miljøpolitisk utvalg**

Bærekrafts- og miljøpolitisk utvalg ledes av Læringsmiljøpolitisk ansvarlig i STA-styret, med mindre noe annet er bestemt av STA-styret.

Utvalget skal inkluderes i oppfølgingen og revisjon for dokument.

Det velges fire (4) representanter til utvalget.

**Felles for alle organisatoriske utvalg**

De organisatoriske utvalgene skal delta og bistå aktivt i utviklingen av Studentorganisasjonen i Agder (STA), og skal bidra med kunnskap og arbeid innenfor sitt fagfelt der det er behov.

**Sammensetning**

De organisatoriske utvalgene ledes av STA-styret, med mindre noe annet er bestemt av STA-styret.

Studentparlamentet velger faste representanter til hvert av utvalgene.

Leder av STA møter som observatør i de organisatoriske utvalgene.

**Kommunikasjonsutvalg**

Kommunikasjonsutvalget ledes av nestleder i STA-styret, med mindre noe annet er bestemt av STA-styret.

Det velges fire (4) representanter til utvalget.

Utvalget skal være oppdatert på STAs vedtatte politikk. Utvalget skal følge opp, samt revidere kommunikasjonsstrategien i STA ved behov fra utvalgsleder.

Kommunikasjonsutvalgets medlemmer skal bidra med kunnskap og arbeid innenfor sine fagfelt, og bistå nestleder i STA-styret der det er behov.

**Vedlegg 6: Velferdstinget i Agder**

Vedlegget reguleres av vedtektene til Velferdstinget i Agder.

STA er som deleier av Velferdstinget i Agder representert i Velferdstingets møter. Studentparlamentet oppnevner sine representanter under valgforsamlingen i mai.

Representanter valgt av Studentparlamentet plikter seg til å fremme STAs vedtatte politikk.

Funksjonstid og antall representanter reguleres av Velferdstinget i Agder.

Én representant fra STA-styret møter i Velferdstingets møter, med observatørstatus med tale- og forslagsrett.

**Vedlegg 7: Norsk Studentorganisasjon**

Vedlegget reguleres av Norsk Studentorganisasjons (NSO) styringsdokumenter.

Studentorganisasjonen i Agder skal være representert på Landsmøtet til NSO. Valg av landsmøtedelegater i NSO reguleres av NSOs styringsdokumenter, i tillegg til STAs valgreglement.

Studentparlamentet vedtar mandatet for landsmøtedelegasjonen. Dette skal vedtas i et studentparlamentsmøte før delegasjonen velges. Det skal være en (1) øremerket representantplass til STA-styret i landsmøtedelegasjonen.

Landsmøtedelegasjonen velges når dette er hensiktsmessig etter frister gitt av NSO.

Antall representanter til landsmøtedelegasjonen reguleres av NSO.

**Revidert 19.03.25.**